FI Euroopan unionin virallinen lehti CE 88/367

(2004/C 88 E/0373)

KIRJALLINEN KYSYMYS P-1708/03

esittäjä(t): Emma Bonino (NI) komissiolle

(19. toukokuuta 2003)

Aihe: Nigerian Nasarawan osavaltiossa naisten asemasta ja sosiaalisesta kehityksestä vastaavan valtion edustajan Joyce Miamuna Katain murha

Nigerian Nasarawan osavaltiossa (Keski-Nigeria) naisten asemasta ja sosiaalisesta kehityksestä vastaava valtion edustaja Joyce Miamuna Katai murhattiin Toton kaupungissa 5. toukokuuta. Myös kaksi hänen avustajaansa tapettiin. Vain avustajista kolmas, Phoebe Ayenajeh, onnistui pakenemaan paikalta. Erään poliisivoimien tiedottajan mukaan kolmoismurha, joka tapahtui poliisiasemalla, oli lynkkaus sanan varsinaisessa merkityksessä.

Ihmiset olivat pyytäneet Joyce Miamuna Katailta apua. He tarvitsivat suojelua järjestäytynyttä aseellista joukkiota vastaan, joka aikoi anastaa vaaliuurnat väärentääkseen vaalien tuloksen. Katai yritti auttaa tässä asiassa pyytäen mukaan paikallisen poliisin, joka ei kuitenkaan pystynyt takaamaan edes hänen turvallisuuttaan.

Joyce Katain tehtävät naisten asemasta ja sosiaalisesta kehityksestä vastaavana valtion edustajana ovat osa presidentti Obansajon ja Nasarawan osavaltion kuvernöörin Abdullahi Adamun ohjelmaa, jossa yhtenä maan demokratisoitumisen poliittisena mittarina käytetään naisten sivistystasoa, koulutusta ja sosiaalista arvostusta.

Obansajo on virkakaudellaan edistänyt voimakkaasti maan demokraattista kehitystä. Vallankaappaukset seurasivat toistaan Nigeriassa vuoteen 1999 asti, jolloin Obansajo valittiin presidentiksi. Sen jälkeen kun hallitus vuonna 2002 julisti Amina Lawalin tapauksen seurauksena joitakin islamilaisen lain kohtia perustuslainvastaisiksi, jännitys muslimiväestön ja kristittyjen välillä alkoi taas kasvaa. Se johti myös siviiliväestöön kohdistuneeseen verilöylyyn Nigeriassa pidettäviksi aiottujen Miss Maailma -kilpailujen yhteydessä.

Presidentin puoliso Stella Obansajo on tukenut miestään tämän pyrkimyksissä edistää naisten oikeuksia. Hän on rohkaissut naisia yliopisto-opintoihin, asettumaan ehdolle virkoihin ja osallistumaan aktiivisesti maan yhteiskunnalliseen ja poliittiseen elämään. Hän on myös antanut tukensa kansainväliselle vetoomukselle naisten ympärileikkauksen kieltämiseksi. Nigerialaisista nuorista naisista ja tytöistä 40 prosenttia joutuu edelleenkin alistumaan siihen.

Onko komissio tietoinen näistä vakavista tapahtumista Nasarawan osavaltiossa?

Onko komissio jo ilmoittanut presidentti Obansajolle ja Nigerian demokraattisten osavaltioiden edustajille paheksuntansa viime toukokuun 5. päivän tapahtumien johdosta?

Ottaen huomioon, että nämä tapahtumat ovat erityisen vakavia, mitä komissio aikoo tehdä edistääkseen Nigerian osavaltioiden demokraattista kehitystä?

Poul Nielsonin komission puolesta antama vastaus

(10. heinäkuuta 2003)

Komissio on tietoinen siitä, että nuorisojoukko murhasi Joyce Miamuna Katain 3. toukokuuta 2003 Rafin Kunaman äänestyspaikassa Totossa Nasarawan osavaltiossa. Surmattu oli ilmeisesti yrittänyt estää vaalipetoksen, kun nuorisojoukko hyökkäsi ja ajoi häntä takaa paikalliselle poliisiasemalle, jossa se tappoi edustajan ja kaksi hänen apulaistaan.

Komissio ei ole tehnyt asiasta erityistä virallista yhteydenottoa viranomaisille, mutta onnitellessaan presidentti Obasanjoa tämän uudelleenvalinnasta, se viittasi selkeästi vaalien yhteydessä tapahtuvaan väkivaltaan ja korosti, että kaikki tapaukset on syytä tutkia perinpohjaisesti ja että rikolliset on saatettava oikeuden eteen.

Komissio tukee Nigeriaa demokratiaan siirtymisessä. AKT-maiden ja EU:n välillä 23. kesäkuuta 2003 Cotonoussa solmitun kumppanuussopimuksen 9 artiklassa nimetään kolme olennaista perusedellytystä: ihmisoikeuksien, demokraattisten periaatteiden ja oikeusvaltioperiaatteen kunnioittaminen. Nigerian kanssa 16. heinäkuuta 2002 (1) solmitussa maakohtaisessa strategiassa tuetaan toimenpiteitä, joilla edistetään näitä periaatteita. Nigeria on myös keskeinen valtio eurooppalaisessa ihmisoikeus- ja demokratia-aloitteessa. Komissio tuki paikallisia valvojia ja kokosi yhteen suuren kansainvälisen ryhmän tarkkailemaan äskettäisiä vaaleja.

(1) http://europa.eu.int/comm/development/body/csp_rsp/csp_en.cfm